Galaxy Xcover 2, o terminal de Samsung que o aguanta "todo" – Mallando no Android\nAutor Iago Varela Martínez O día 28 Xaneiro, 2013 Non hai comentarios\nTodo, todo e todo\nAsí podería comezar un anuncio do novo smartphone de Samsung, o XCover 2, un dispositivo fabricado pensando nos máis aventureiros ou despreocupados pola seguridade do seu teléfono.\nAs características hardware deste novo terminal do fabricante coreano fan que sexa un cacharro digno da chamada gama media. Así, falamos de pantalla con 4 polgadas e resolución 800 x 480 píxeles, procesador a 1 GHz, 1 GB de RAM e 4 GB de memoria interna que se poden ampliar con microSD de até 32 GB. A cámara é de 5 megapíxeles, a súa batería de 1700 mAh e, como aspecto diferenciador, conta con compatibilidade con GPS e Glonass (o sistema de xeoposicionamento ruso).\nSairá á venda (non hai datas confirmadas) con Android 4.1 (Jelly Bean), imaxinamos que actualizábel a novas versións, ademais de contar coa típica capa de personalización de Samsung, TouchWiz.\nSen embargo, o que fai realmente especial a este dispositivo é que entra no estándar IP67, que garante a funcionabilidade ao sometelo a inmersións de media hora a un metro de profunidade. Tamén é resistente a rabuñaduras e golpes. Vamos, que non poderemos andar a patadas con el, pero si levalo aos nosos roteiros polo monte con total seguridade.


Vieiros: Galiza Hoxe - Xa hai 25 'Fartos' de Lamatumbá\nCONCURSO DE REMESTURAS\nXa hai 25 'Fartos' de Lamatumbá\nPai-Música amplía até o 5 de decembro o prazo para recibir as versións do tema da banda ourensá.\nRedacción - 15:10 30/11/2008\n"Somos os primeiros sorprendidos por ter recibido propostas de Arxentina, Canarias, Catalunya... E temos escoitado algunhas verdaderamente sorprendentes. Nalgunha delas parecemos Los Manolos, noutra os Facto de la Fé, noutra Chimo Bayo (jujá). E dígoche en serio que algunha se cadra nos mola máis que a orixinal. Qué imaxinación ten esta xentiña, que hai algún que presentou ata tres diferentes (de momento)". Falan así os integrantes de Lamatumbá, encantados do éxito acadado pola iniciativa, pioneira en Galiza.\nOs novos temas mesturados poderán ser votados polos usuarios da páxina de Pai Música a partir do 5 de Nadal. O gañador será elixido cun 50% dos votos dos usuarios e outro 50% polos votos de Lamatumbá + PAI Música. A versión gañadora contará con vídeo de seu.\nPolo de agora recibíronse 25 remesturas, procedentes algunhas, en efecto, de Catalunya ou Arxentina. Podedes escoitalas todas nesta páxina, por exemplo a moi traballada versión de Miguel Boluda, a hiphopeira de Javi Hendrix, a 'trance' de Kos Project, ou a remestura con reminiscencias aos Chemical Brothers de Espiaruso.


San Sadurniño celebrará o sábado a VI Feira Rural cun variado programa\nFeira Rural en San Sadurniño\nredacción ferrol | martes, 26 de agosto de 2014, 00:35\nO Concello de San Sadurniño ten xa todo practicamente listo para a celebración, o vindeiro sábado, da sexta edición da Feira Rural, unha cita coa que reivindicar, un ano máis, as posibilidades que presenta o rural e de paso chamar a atención sobre a necesidade de diversificar a economía rural dun xeito sustentable e “aproveitando todos os recursos que ofrece o contorno, sexan naturais, agrícolas, patrimoniais ou de calquera outro tipo”, salientan desde o goberno local.\nA actividade, que terá como escenario de celebración a zona da Cortiña, dará comezo ás 10.30 horas, momento a partir do cal poñerán á venda os seus productos os expositores participantes. Haberá postos de mercado local xusto –con artesanía, artigos de segunda man e alimentación– e tamén de apicultura, da man da Asociación AGA de Ferrolterra.\nA froita autóctona estará representada pola Asociación AGFA do Eume, mentres que os interesados no tema das cociñas e outros elementos solares terán a oportunidade de comprobar a oferta da Asociación Os Picos do Sol. O can de palleiro terá así mesmo o seu protagonismo a través do stand no que se facilitará información sobre esta raza galega.\nTodos estes expositores estarán a disposición dos visitantes durante toda a xornada, que se prolongará ata as 19.30 horas.\nOutra das propostas habituais da feira é o concurso da froita autóctona. Así, entre as 10.30 e as 11.00 haberá que inscribir os lotes participantes, fixándose para as 13.30 horas o fallo do certame e a entrega de premios. Sobre as dúas da tarde e de novo ao remate da festa sortearanse sendos cestos con froitas.\nviño e cervexa\nO programa permitirá ao mesmo tempo gozar de varias catas-degustacións.\nA primeira, prevista para as doce do mediodía, estará adicada ao viño e á sidra elaborados no Centro de Formación e Experimentación Agroforestal (CFEA) de Guísamo a base de uva autóctona “branca lexítima” e mazá do país. Ás cinco da tarde será o turno para a cervexa elaborada no programa Tempos para Compartir, por Elías Sixto e Miguel Soto.\nAsí pois, intensa xornada a que se prevé para o vindeiro sábado nunha cita á que cada ano acode un gran número de persoas da comarca.


Home Sport Rugby, educando en valores\nSolidariedade, respecto, compañeirismo, disciplina, responsabilidade e compromiso son, do mesmo xeito ca o esforzo, o sacrificio e o xogo limpo algunhas das calidades inherentes á práctica do rugby e do fútbol americano, pero tamén imprescindibles para a vida. Por iso, son as palabras que máis se repiten na Asociación Valentes-Club Deportivo Lobos, unha entidade fundada en 2015 por un grupo de pais que apostan por educar en valores a través do deporte e que contan con preto de cincuenta escolares de entre 6 e 18 anos, que gozan tanto dos encontros amigables no campo coma do terceiro tempo.\nPresidida por Betti Álvarez, a asociación adestra en Cacheiras e en Santiago e pon o seu foco de interese no traballo que están a levar a cabo as escolas de rugby, un deporte mixto no que os nenos e as nenas xogan con total equidade e nas que están moi implicados os seus responsables deportivos, Álvaro Caride e Diego Pagnotta. “Aquí fan deporte, falan, socializan, pero tamén aprenden a expoñerse a fallar e a perder o medo”, aínda que “a aprendizaxe é bidireccional e todos aprendemos de todos”, explican estes monitores, que afirman formar unha gran familia cos pais e cos xogadores e lamentan “a concepción errónea que hai destes deportes de contacto e o seu descoñecemento”.\nPrecisamente para transmitir esa diversión no campo, pero tamén o que hai máis alá do oval, o club celebrará na segunda quincena de abril xornadas de portas abertas en Compostela, e o 25 de maio unha concentración de clubs galegos nos que “haberá partidos sen apuntar os resultados, porque o obxectivo non é competir, senón xogar e pasalo ben, e será unha gran festa”.\nCuriosamente, os pais de nenos de entre 6 e 10 anos son “moi receptivos” a este deporte, pero custa chegar aos dos adolescentes “porque lles parece un xogo moi agresivo, cando en realidade hai o máximo respecto e moito control, precisamente para que o contacto non sexa lesivo” e convidan a coñecer o labor deste club multideporte de rugby, flag e fútbol americano da comarca de Santiago.\nPrevious articleOs 3 HITS de Alexandra Pérez\nNext articleOs armarios intelixentes


A política patrimonial e cultural do Concello da Pobra do Brollón presentada como modelo nun Congreso Internacional | Concello A Pobra do Brollón\nInicio/Novas/A política patrimonial e cultural do Concello da Pobra do Brollón presentada como modelo nun Congreso Internacional\nO modelo cultural da Guimaralia estará presente nun congreso en Portugal no que se debatirá sobre Patrimonio e Comunidades. O Concello da Pobra do Brollón presentará a súa xestión como modelo patrimonial para pequenos concellos rurais.\nOs próximos 26 e 27 de abril ten lugar o congreso Fazer com Tod@s, na localidade portuguesa de Vila-Nova de Foz Coa. O lugar é coñecido pola existencia dunhas gravuras prehistóricas únicas, cuxo achado foi un modelo de xestión de conflito entre comunidade, patrimonio e a construción dun encoro.\nO congreso, organizado pola Associaçao de fronteira para o desenvolvemento Comunitário (Ribacvdana) ten por obxecto coñecer e intercambiar diversos proxectos ibéricos modélicos na integración de Patrimonio e Comunidade.\nA experiencia da Pobra do Brollón será presentada polo dinamizador turístico-cultural do Concello, Xosé Gago, que repasará o proceso dende os inicios do proxecto no Castro de San Lourenzo (Cereixa), ata a actualidade con Adegas da Memoria (Vilachá). A cuarta entrega desta serie que se estrea o xoves 25 de abril ás 20:00 h na web do proxecto e nas redes sociais, proxectarase tamén neste congreso internacional.\nO Alcalde da Pobra, Xosé Lois Maceda sinala que “para nós é un orgullo que se empregue o que estamos a facer como un modelo. Non é habitual que un Concello das nosas características faga unha aposta tan clara polo seu patrimonio cunha visión comunitaria. Que nos chamen dun evento destas características axúdanos a recuperar a perspectiva do que estamos conseguindo coa implicación da veciñanza”.\nNo Congreso tamén participará o arqueólogo guímaro, Xurxo Ayán, que presenta o proxecto relacionado coa Memoria Histórica que levou a cabo en Cambedo, na raia portuguesa.\nComeza en novembro o servizo de recollida domiciliaria de residuos


Pinta coma os grandes artistas\nAI and Machine Learning Demystified... by Carol Smith 2272507 views\nThe AI Rush by Jean-Baptiste Dumont 617858 views\nHarry Surden - Artificial Intellige... by Harry Surden 315580 views\nInside Google's Numbers in 2017 by Rand Fishkin 867707 views\nTraballo realizado por dous alumnos de primaria, seguindo o libro de Marion Deuchars sobre grandes artistas. Descubrindo materiais, técnicas e novas formas de crear arte de forma inxeniosa.\n1. TRABALLAMOS O LIBRO DE MARION DEUCHARS DEBUXA, PINTA E IMPRIME COMA OS GRANDES ARTISTAS COLEXIO ABRENTE 2016/2017\n2. JOAN MIRÓ FOI UN PINTOR, ESCULTOR E CERAMISTA CATALÁN. MIROU EMPEZOU A DEBUXAR AO SETE ANOS, E DE ADULTO A SÚA ARTE CONTINUOU SENDO INOCENTE E INFANTIL. DE MOZO UNIUSE AO GRUPO SURREALISTA DE PARÍS, CUXO OBXECTIVO ERA CREAR ASOCIACIÓNS VISUAIS INQUIETANTES DE OBXECTOS CORRENTES, PERO SERVIULLE PARA ABANDONAR A SÚA ÉPOCA DETALLISTA. A OBRA DE MIROU TEN POUCO QUE VER CO SHOCK DOS SURREALISTAS, PARÉCESE MÁIS A UNHA POESÍA VISUAL IMAXINATIVA. COA INVASIÓN ALEMÁ DE FRANCIA EN 1939, MIROU VOLVEU A CATALUÑA, ONDE VIVIU ALTERNANDO A SÚA RESIDENCIA EN MALLORCA ATA A SÚA MORTE. CREOU A MAIOR PARTE DA SÚA OBRA NA SÚA TERRA NATAL, INCLUÍDAS AS PINTURAS A GRAN ESCALA E AS SÚAS ESCULTURAS E TAPICES MONUMENTAIS. JOAN MIRÓ (1893-1983)\n3. PHILIP GUSTON (1913-1980) Philip Guston foi o primeiro pintor e gravador americano que pasou da pintura figurativa á pintura abstracta e finalmente acabou pintando calquera obxecto cotián que lle gustase. Guston dixo: “Somos creadores da imaxe e estamos atormentados por ela”. Para el a vida estaba chea de “imaxes”, por tanto como artista era natural pintalas. Cando era máis novo, o mundo estaba cheo de pobreza e guerra, e pensaba que a súa pintura tiña que responder a unha intención: un estilo simplificado, fácil de entender por todo o mundo. O seu estilo posterior foi máis persoal, como de cómics ou debuxos animados. Lámpadas, zapatos, cigarros, reloxos e homes vestidos como membros do Ku Klux Klan aparecían unha e outra vez nas súas obras. Guston era de orixe xudía, e o Ku Klux Klan era un movemento radical formado por homes brancos de orixe europea que perseguían ás persoas de orixe xudía e africano.\n4. JIVYA SOMA MASHE (NACIDO EN 1934) Jivya Soma Mashe é un artista da tribo warli da India. Mashe contribuíu a dar a coñecer a comunidade warli da India. O seu estilo característico usábase unicamente para os seus rituais. Os warli cren que todo ten unha existencia espiritual: as persoas, as árbores, os animais. E a súa arte ritual está compueto por sinxelas representacións individuais de persoas, plantas e animais, repetidos formando figuras diversas. Mashe decidiu crear estas pinturas non só para os rituais, senón tamén para comunicarse e para a decoración de murais. O seu éxito comercial tanto na India como no estranxeiro deu recoñecemento á súa comunidade e inspirou a outras persoas para pintar.\n5. EDUARDO CHILLIDA (1924-2002) Eduardo Chillida foi un importante escultor vasco famoso polas súas grandes obras abstractas. As esculturas de Chillida son grandes e pesadas xa que antes de converterse en artista, Chillida estudou para ser arquitecto. A miúdo Chillida traballaba con materiais de construción, como o ferro e a pedra. En concreto interesáballe como vemos e pensamos o espazo e a luz. Unha das súas obras máis importantes é O peite do vento, en Donosti.\n6. SONIA DELAUNAY (1885-1979) Sonia Delaunay foi unha artista ucraíno-francesa cuxa obra é unha explosión de formas cheas de cor con ritmos e deseños inesperados. Xunto co seu marido Robert, Sonia Delaunay foi unha pioneira do movemento de arte abstracta que utilizaba formas xeométricas fracturadas de cores vivas. Delaunay tamén foi coñecida polos seus deseños de vestiario e os seus deseños de interiores. Pero escollese o medio que escollese, sempre estaba repleto de formas abstractas e xeométricas, pintadas con cores brillantes.\n7. SALVADOR DALÍ (1904-1989) Salvador Dalí era un pintor, escultor, gravador e escritor catalán. Foi quizais o artista máis representativo do surrealismo. Dalí xa de estudante foi rebelde e excéntrico: foi expulsado da Real Academia de Belas Artes de San Fernando de Madrid, e a miúdo incomodaba á súa familia e aos seus compañeiros surrealistas. Dalí estivo moi influenciado polas teorías psicolóxicas do subconsciente. A miúdo incomodaba á súa familia e aos seus compañeiros surrealistas. Dalí estivo moi influenciado polas teorías psicolóxicas do subconsciente. A miúdo nas súas obras representaba cousas que consideraba que obsesionaban ao seu subconsciente: formigas, reloxos, cabezas de león, muletas, saltamontes, cunchas mariñas ou pedras. Unha das súas obras máis importantes é A persistencia da memoria máis coñecida como “Os reloxos brandos”.\n8. WASSILY KANDINSKY (1886-1944) Wassily Kandisnsky foi un pintor e teórico da arte ruso, recoñecido por crear a primeira pintura puramente abstracta. Kandinsky deixou os estudos de dereito e economía en Rusia para estudar arte en Alemaña. Interesouse por todos os estilos de arte novos que estaban a xurdir en toda Europa a finais do século XIX. Vía as formas e as cores como algo máis que figuras físicas, e empezou a desenvolver as súas propias teorías sobre a relación entre as notas musicais e as cores. Aproximadamente desde 1910, creou só pinturas abstractas. Durante o resto da súa vida en Rusia, Alemaña e Francia, a obra de Kandinsky expresou espiritualidade e emoción visual. Escribiu poesía e varios libros sobre as súas teorías das propiedades emocionais.\n9. HENRI MATISSE (1869-1954) Henri Matisse foi un pintor, gravador e escultor francés. Debuxou persoas, obxectos e paisaxes con cores e formas vibrantes. Matisse estudou dereito pero empezou a pintar mentres se recuperaba dunha apendicitis. Foi un dos líderes do curto pero moi influente movemento fauvista (salvaxe) a principios do século XX. O fauvismo salientaba as pinceladas e as cores fortes priorizando a riqueza de cores ás imaxes realistas. Ao final da súa vida a obra de Matisse simplificouse aínda máis, e cortaría e rasgaría o papel en formas para crear composicións abstractas suxestivas.\n10. BEN NICHOLSON (1894-1982) Ben Nicholson foi un pintor británico de paisaxes, bodegóns e composicións abstractas. Os pais de Nicholson eran pintores. Cando era pequeno, interesábanlle as ideas artísticas como o cubismo, que era unha nova forma de mirar os obxectos pintados. Durante a súa longa vida, Nicholson estivo entre os estilos realista e menos realista (ou abstracto). A miúdo as súas pinturas e esculturas (ás veces son as dúas cousas) presentan cores, texturas sutís e formas xeométricas elementais e nítidas que harmonizan ben xuntas.\n11. FRIDA KAHLO (1907-1954) Frida Kahlo foi unha artista mexicana que comezou a pintar despois de sufrir lesións importantes nun accidente de autobús cando era adolescente. Os estraños e oníricos retratos de si mesma e as imaxes da súa vida a miúdo cualificáronse como surrealistas e primitivos. Os seus cadros son moi coloridos e cheos de simbolismo inspirados na tradición cultural mexicana e amerindia. A súa arte influenciou e (estaba influenciado) polos incribles murais do seu marido, Diego Rivera, que a miúdo debuxaba momentos da turbulenta historia de México.\n12. Quedaron por ver: • JASPER JOHNS (nacido en 1930) • PAUL KLEE (1879-1940) • EMILY KNGWARREYE (1910-1996) • ANDY WARHOL (1928-1987) • HANNAH HÖCH (1889-1978) • HOKUSAI (1760-1849) • GUSTAV KLUMT (1862-1918) • DAVID HOCKNEY (nacido en 1937)\nLAND ART, ARTE DA NATUREZA, EN GALEGO


O Rotogal Boiro gaña por 3 – 0 ó Textil Santanderina – O Barbanza\nO Rotogal Boiro gaña por 3 – 0 ó Textil Santanderina\nDecembro 7, 2020 S.R.\nOs de Emilio Palacios gañaron por 3 – 0 ó Textil Santanderina este sábado na Cachada. O Rotogal saíu moi forte ao partido, despois da anterior derrota contra o Teruel. De feito, o primeiro set gañouno por 25 – 17. O segundo e o terceiro, tamén foron na mesma liña. A lesión de Unai Larrañaga mudou o partido. Os de Boiro aproveitaron a ocasión para meterlles un parcial de 5 – 0 e gañar o encontro.\nGastar Bitar foi o MVP da 12ª xornada da Superliga debido a súa actuación no partido. Marcou 7 puntos (49% de eficacia ofensiva).\nO Rotogal queda así a 2 puntos de xogar a Copa do Rei. O mércores disputará o seu último partido da primeira volta. Os 8 primeiros clasificados xogarán a Copa. Non é doado pero veremos se os de Boiro o logran. Para iso, deberán loitar pola última praza en Lugo, este mércores, contra o Emevé.


Traslado de VFU a centros de formación profesional - SIRGA\nA Consellería de Cultura, Educación e Universidade, a ConsellerÍa de Medio Ambiente, Territorio e Vivenda e a Asociación Gallega de Tratamiento de Vehículos (TRAVEGA) asinaron o seguinte convenio para a utilización de vehículos fóra de uso nas prácticas do alumnado de formación profesional da familia de transporte e mantemento de vehículos.\nCoa sinatura deste Convenio permítese que os centros de tratamento autorizados de VFU poidan ceder temporalmente un vehículo descontaminado ou non descontaminado para fins formativos aos centros de formación profesional da Xunta de Galicia.\nTraslado dos vehículos fóra de uso\nTal e como recolle o Convenio hai que utilizar no traslado de residuos desde os centros de tratamento aos centros de formación o documento de identificación (DI) que se incorpora como modelo no anexo 1 e que se pode descargar aquí, seguindo estas instruccións básicas:\nDebe solicitar o número deste documento á Consellería de Medio Ambiente, Territorio e Vivenda.\nUnha vez cuberto, este documento utilizarase tanto para a entrega como para a devolución do vehículo ao mesmo centro de tratamento que o cedeu. Recoméndase utilizar un documento por nº de bastidor de vehículo.\nConvenio de colaboración\tDescargar\nDocumento de Identificación de VFU para fins de formación, simulacro ou investigación\tDescargar\nTeléfono: 981 541 056


O titular do Goberno galego, Alberto Núñez Feijóo, avanzou en rolda de prensa que a Xunta apoiará aos establecementos da hostalería pechados debido ás restricións provocadas pola covid-19 cunha liña de axudas de entre 2.200 e máis de 7.000 euros. Tras lembrar as reunións mantidas con representantes do sector na busca de solucións e anunciar a apertura dunha Mesa da hostalería para perfilar esta liña de axudas, Feijóo explicou que o abano oscila entre “como mínimo 2.200 euros no caso dun autónomo propietario dun bar ou dunha cafetería sen empregados” e máis de 7.000 euros no caso dun autónomo que teña empregados nesa cafetería, nese bar ou nese restaurante.\nGalicia recibiu no mes de setembro 56.100 turistas estranxeiros, que representaron un 4,9% do total do turismo procedente doutros países que recibiu o noso país, segundo se recolle no último informe do INE sobre Movementos Turísticos en Fronteira (Frontur). A cifra supón unha contracción de case o 70% na chegada de turistas estranxeiros respecto a setembro de 2019 como consecuencia das limitacións de mobilidade producidas pola pandemia. A menor dependencia deste mercado fixo unha vez máis que o comportamento da demanda turística galega volvera ser mellor ca no conxunto de España.\nA consellería de Sanidade lembra que todos os viaxeiros que cheguen a Galicia e que estiveran dentro do período de 14 días anteriores á súa chegada en territorios que posúan unha incidencia epidemiolóxica 3’5 veces superior á de Galicia, deberán comunicar os seus datos de contacto ás autorida-des sanitarias, independentemente de que sexan residentes na nosa comunidade ou non. Con este recordatorio, Sanidade continúa a aplicar a folla de ruta deseñada para acadar unha detección e diagnose precoz de calquera infección por coronavirus, protexendo así a saúde dos cidadáns. Nestes intres, Galicia é a terceira Comunidade Autónoma con menor incidencia acumu-lada nos últimos 14 días, de acordo cos datos que reflicte o Centro de Coordinación de Alertas e Emerxencias Sanitarias.\nUn protocolo de colaboración entre a Xunta e o Goberno portugués permitirá afondar na colaboración entre estas dúas institucións no ámbito da programación do Xacobeo 2021 e a certificación dos camiños de Santiago no país veciño. Así se acordou na reunión telemática na que, por parte galega participou a directora de Turismo de Galicia, Nava Castro, e os membros da Comisión de Certificación dos Camiños de Santiago pola parte portuguesa. Na reunión tamén se tratou a situación do proceso de certificación dos Camiños de Santiago en Portugal na actualidade, así como a posibilidade de acadar acordos coas distintas entidades rexionais portuguesas dos territorios polos que pasa o Camiño de Santiago.\nGalicia recibiu no mes de agosto medio milleiro de viaxeiros (532.867) que fixeron un total de 1,4 millóns de pernoitas, o que supuxo que a demanda de aloxamento en Galicia resistise mellor que a media española, cunha diferencia de 20 puntos mellor que o conxunto do Estado, segundo os datos feitos públicos hoxe polo Instituto Nacional de Estatística (INE). En concreto, o descenso da demanda hoteleira na comunidade situouse no 36,4% fronte ao 56,3% do conxunto do Estado. Estes datos destacan o bo traballo do sector turístico en Galicia nas circunstancias actuais marcadas pola covid-19.


O Val Miñor queda sen o tradicional curro da mosca de Mougás polo conflito do microchip e o decreto equino.\nEstás en Val Miñor O Val Miñor queda sen o tradicional curro da mosca de Mougás polo conflito do microchip e o decreto equino.\nVenres, 09 Agosto 2013 21:17 Redaccion @valminorinfo\n-As asociacións de curros da bisbarra, agás o da Valga, anuncian tamén a suspensión dos de San Cibrán, Morgadáns e o Galiñeiro.\nAs asociacións de curros do Val Miñor néganse a celebrar "os curros da mosca" mentres non se atope unha solución definitiva ao problema do decreto equino da Xunta de Galicia. Norma que entre outras cousas obriga a colocar un microchip a cada animal. Os responsables dos garranos ou burras do monte que habitan as serras da Groba e O Galiñeiro, están á espera dunha sentencia do Tribunal Superior de Xustiza de Galicia, que os libere definitivamente do cumprimento deste decreto equino, e da obriga do microchip, por considerarllo inefectivo á vez que inviable economicamente.\nAínda que o TSXG ditou unha suspensión cautelar da obriga tras unha denuncia conxunta de varias asociacións da provincia de Pontevedra, a medida non é considerada como suficiente e xa o pasado domingo tivo lugar a suspensión do curro de Torroña.\nAnte un presumible aprazamento do pronunciamento do TSXG para despois do verán, as asociacións de curros entenden que á suspensión deste domingo en Mougás, a seguirán nas próximas semanas os de San Cibrán, Morgadáns e O Galiñeiro.\nO único curro que de momento anuncia a súa celebración é o da Valga, que decidiu non seguir a medida asumida polo resto das asociacións miñorás. O curro da Valga terá lugar o vindeiro xoves 15 de agosto.\n2014-07-13 - Plan conxunto para as razas de cabalo galego e portugués